b'\n_START_ARTICLE_\nYhdysvaltain talous\n_START_SECTION_\nTuotanto\n_START_PARAGRAPH_\nYhdysvaltain t\xc3\xa4rkein sektori on palvelusektori, joka ty\xc3\xb6llist\xc3\xa4\xc3\xa4 noin kolme nelj\xc3\xa4sosaa ty\xc3\xb6voimasta. Taloudellinen toiminta vaihtelee suuresti maan osien v\xc3\xa4lill\xc3\xa4, monien teollisuudenalojen ollessa keskittyneit\xc3\xa4 tiettyihin kaupunkeihin tai tietyille alueille. Esimerkiksi New York on Amerikan rahael\xc3\xa4m\xc3\xa4n, julkaisemisen ja mainostamisen keskus. Piilaakso on maan laajin korkean teknologian keskus, kun taas Los Angelesin Hollywood on t\xc3\xa4rkein elokuva- ja televisiotuotannon keskus. Keskil\xc3\xa4nsi tunnetaan valmistuksesta ja raskasteollisuudesta riippuvaisesta taloudestaan, jossa Chicago tunnetaan "Keskil\xc3\xa4nnen p\xc3\xa4\xc3\xa4kaupunkina" ja Detroit autoteollisuuden keskuksena. Suuret tasangot ovat Amerikan "leip\xc3\xa4kori". Vuoristoalueet palvelevat kaivosteollisuutta ja maakaasuresursseina. Kaakkois-Yhdysvallat on keskus l\xc3\xa4\xc3\xa4ketieteelliselle tutkimukselle ja tekstiiliteollisuudelle. Vuonna 2004 Yhdysvallat oli maailman kolmanneksi suosituin turistikohde 46 miljoonalla k\xc3\xa4vij\xc3\xa4ll\xc3\xa4._NEWLINE_Maatalouden p\xc3\xa4\xc3\xa4asialliset viljelykasvit ovat maissi, vehn\xc3\xa4, soijapapu ja puuvilla. Yhdysvaltain alueella on esimerkiksi kulta-, \xc3\xb6ljy-, kivihiili- ja uraaniesiintymi\xc3\xa4. Teollisuustuotteita ovat muun muassa autot, lentokoneet ja elektroniikka.\n_START_SECTION_\nTy\xc3\xb6paikat\n_START_PARAGRAPH_\nYhdysvalloissa on verrattain vapaat ty\xc3\xb6markkinat. Ty\xc3\xb6tt\xc3\xb6myys on matala ja pysynyt vuosia noin viidess\xc3\xa4 prosentissa. Yhdysvalloissa ei ole tiukan syrjint\xc3\xa4lains\xc3\xa4\xc3\xa4d\xc3\xa4nn\xc3\xb6n lis\xc3\xa4ksi juuri lains\xc3\xa4\xc3\xa4d\xc3\xa4nn\xc3\xb6llisi\xc3\xa4 irtisanomisesteit\xc3\xa4. Vuonna 2005 7,8 prosenttia yksityissektorin ty\xc3\xb6ntekij\xc3\xb6ist\xc3\xa4 oli liittynyt ammattiyhdistyksiin.  _NEWLINE_Yhdysvalloissa on kymmeni\xc3\xa4 miljoonia laillisia ja laittomia maahanmuuttajia erityisesti Meksikosta, V\xc3\xa4li-Amerikasta ja Aasiasta. Noin puoli miljoonaa eurooppalaista tutkijaa on muuttanut Yhdysvaltoihin ja vain murto-osa suunnittelee takaisin palaamista.\n_START_SECTION_\nTulot\n_START_PARAGRAPH_\nKansainv\xc3\xa4lisen ty\xc3\xb6j\xc3\xa4rjest\xc3\xb6n mukaan p\xc3\xa4\xc3\xa4oman, ty\xc3\xb6n ja teknologian tehokas yhdist\xc3\xa4minen on johtanut maailman toiseksi korkeimpaan tuottavuuteen ty\xc3\xb6tuntia kohti._NEWLINE_Vuoden 2005 keskivuosipalkat vaihtelivat pelk\xc3\xa4n high schoolin k\xc3\xa4ynneiden 31\xc2\xa0539 dollarista tohtorikoulutettujen 79\xc2\xa0401 dollariin. Vuonna 2005 yli 25-vuotiaat vain high schoolin opiskelleiden kokop\xc3\xa4iv\xc3\xa4ty\xc3\xb6skentelij\xc3\xb6iden keskitulot olivat 31 539 dollaria, vain associate-tutkinnon opiskelleiden 40 588 dollaria, vain bachelor-tutkinnon opiskelleiden 56 078 dollaria, vain tohtorin tutkinnon opiskelleiden 79 401 dollaria ja ammatillisen tutkinnon opiskelleiden 100 000 dollaria. Yhdysvalloissa (YK:n Gini-kerroin 40.8), kuten Uudessa-Seelannissa (36.2) ja Meksikossa (46.1), on suuret tuloerot. Kotitalouksien tulot vaihtelevat huomattavasti amerikkalaisilla standardeilla k\xc3\xb6yh\xc3\xa4st\xc3\xa4 Mississipist\xc3\xa4 rikkaaseen Marylandiin. Maassa on kymmeni\xc3\xa4 miljoonia laittomia maahanmuuttajia, jotka tulevat k\xc3\xb6yhist\xc3\xa4 maista kuten Meksiko. Globalisaation vastainen liike on vaatinut liittovaltion puuttumista tilanteissa, joissa amerikkalaisten maailman korkein palkkataso aiheuttaa ty\xc3\xb6paikkojen siirtymisen esimerkiksi Eurooppaan tai Aasiaan. Toiset huomauttavat ett\xc3\xa4 uusia ty\xc3\xb6paikkoja on syntynyt koko ajan ja k\xc3\xb6yhien maiden lis\xc3\xa4ksi my\xc3\xb6s amerikkalaiset hy\xc3\xb6tyv\xc3\xa4t._NEWLINE_Yhdysvalloissa on huomattava k\xc3\xb6yhyydess\xc3\xa4 el\xc3\xa4v\xc3\xa4 v\xc3\xa4est\xc3\xb6n osa, noin 37 miljoonaa ihmist\xc3\xa4 tai 12\xc2\xa0% v\xc3\xa4est\xc3\xb6st\xc3\xa4. Mustista, latinoista ja lapsiv\xc3\xa4est\xc3\xb6st\xc3\xa4 miltei joka nelj\xc3\xa4s el\xc3\xa4\xc3\xa4 k\xc3\xb6yhyydess\xc3\xa4. Yhdysvalloissa asuu 360 miljard\xc3\xb6\xc3\xb6ri\xc3\xa4, enemm\xc3\xa4n kuin miss\xc3\xa4\xc3\xa4n muualla.  Tuloerojen mittaamisessa k\xc3\xa4ytetty Gini-indeksi oli vuonna 2008 46.6. Rikkain 10\xc2\xa0% kotitalouksista kuluttaa 15 kertaa enemm\xc3\xa4n kuin k\xc3\xb6yhin 10\xc2\xa0%\n_START_SECTION_\nVerotus ja julkinen sektori\n_START_PARAGRAPH_\nYhdysvallat on tyypillinen kehittynyt teollisuusmaa, jossa kapitalistista yksityist\xc3\xa4 taloutta t\xc3\xa4ydent\xc3\xa4\xc3\xa4 suurehko julkinen sektori. T\xc3\xa4ss\xc3\xa4 mieless\xc3\xa4 Yhdysvallat on sekatalous. Julkisen hallinnon koko on 36 prosenttia kansantuotteesta, mik\xc3\xa4 on varsin tyypillist\xc3\xa4 kehittyneille maille ja samaa luokkaa kuin esimerkiksi Suomessa. _NEWLINE_Yhdysvalloissa on liittovaltion tulovero sek\xc3\xa4 muutaman prosentin osavaltio- ja paikallistuloveroja. Verotus on laskenut paljon toisen maailmansodan j\xc3\xa4lkeisest\xc3\xa4 90\xc2\xa0% tuloverosta. Alimmat tuloluokat eiv\xc3\xa4t nyky\xc3\xa4\xc3\xa4n maksa lainkaan tuloveroja. Vuonna 2006 tulovero oli v\xc3\xa4hennyksien j\xc3\xa4lkeen: 40 000 dollarin tuloilla 4 445 dollaria eli 14\xc2\xa0% ja 200 000 dollarin tuloilla 46 725 dollaria eli 31\xc2\xa0%. Yritysverotus on Yhdysvalloissa hieman korkeampaa kuin OECD-maissa keskim\xc3\xa4\xc3\xa4rin. Osavaltiot saattavat lis\xc3\xa4ksi ker\xc3\xa4t\xc3\xa4 myyntiveroa. Postimyynniss\xc3\xa4 ja Internetiss\xc3\xa4 tapahtuvassa osavaltioiden rajojen ylitt\xc3\xa4v\xc3\xa4ss\xc3\xa4 kaupassa myynnit ovat toistaiseksi vapaita myyntiverosta. Osavaltio- ja paikallistasolla on omaisuus- ja kiinteist\xc3\xb6veroja. Liittovaltion ja muiden verotus sis\xc3\xa4lt\xc3\xa4\xc3\xa4 lukuisia v\xc3\xa4hennyksi\xc3\xa4 esimerkiksi perheille ja hyv\xc3\xa4ksytyille hyv\xc3\xa4ntekev\xc3\xa4isyysj\xc3\xa4rjest\xc3\xb6ille._NEWLINE_Yhdysvalloissa ei yll\xc3\xa4pidet\xc3\xa4 julkista terveydenhuoltoa samassa mieless\xc3\xa4 kuin Euroopassa, vaan ihmiset ovat itse velvollisia kustantamaan terveyskulunsa. Useimmat ihmiset hankkivat tai saavat ty\xc3\xb6nantajalta sairausvakuutuksen. Lis\xc3\xa4ksi Veronmaksajat kustantavat erityisryhmien terveydenhuollon ohjelmissa kuten Medicare ja Mediaid, mutta 46 miljoonalla ihmisell\xc3\xa4, 15\xc2\xa0% v\xc3\xa4est\xc3\xb6st\xc3\xa4, ei ole mink\xc3\xa4\xc3\xa4nlaista sairausvakuutusta . Sairaalat ovat lain mukaan velvollisia hoitamaan kaikki h\xc3\xa4t\xc3\xa4tapaukset, mutta akuutin hengenvaaran poistuttua hoitovelvoite lakkaa. Vuonna 2004 yksityisen vakuutukset kustantivat 36\xc2\xa0% terveydenhoidosta, k\xc3\xa4teinen 15\xc2\xa0% ja julkinen talous 44\xc2\xa0%._NEWLINE_Yhdysvallat kuluttaa rahaa terveydenhoitoon paljon enemm\xc3\xa4n kuin mik\xc3\xa4\xc3\xa4n toinen valtio: t\xc3\xa4m\xc3\xa4 n\xc3\xa4kyy sek\xc3\xa4 henke\xc3\xa4 kohti-kulutuksessa ett\xc3\xa4 terveydenhoidon osuudessa bruttokansantuotteesta. Toisin kuin suurimmassa osassa muita kehittyneit\xc3\xa4 maita, Yhdysvaltain terveydenhoitoj\xc3\xa4rjestelm\xc3\xa4 ei ole t\xc3\xa4ysin julkisten toimijoiden (kunnat, valtio) hallinnassa, vaan j\xc3\xa4rjestelm\xc3\xa4 perustuu erilaisiin julkisen- ja yksityisen puolen rahoittamiin j\xc3\xa4rjestelmiin. Terveydenhoitolaskut ovat yleisin syy henkil\xc3\xb6kohtaisiin konkursseihin Yhdysvalloissa. Yhdysvallat onkin ainoa l\xc3\xa4ntinen teollisuusmaa, jolla ei ole yleist\xc3\xa4, kaikille kansalaisille saatavilla olevaa terveydenhoitoj\xc3\xa4rjestelm\xc3\xa4\xc3\xa4.'